VGI ควัก 45 ลบ. ซื้อหุ้น 25.1% ใน “MUSB” เดินหน้าขยายธุรกิจสื่อนอกบ้านมาเลเซียเต็มสูบ!
VGI ควักเงิน 45 ลบ. ส่ง VGI Global Media (Malaysia) Sdn. Bhd. (VGM) บริษัทย่อย ซื้อหุ้น 25% ใน Meru Utama Sdn.Bhd. หรือ "MUSB" ผู้ให้บริการสื่อโฆษณาในสนามบินทั้งสนามบินหลักและสนามบินสำหรับสายการบินราคาประหยัดของมาเลเซีย รุกขยายธุรกิจสื่อโฆษณานอกบ้านในมาเลเซียเต็มสูบ
3 เม.ย. 2561

นายเนลสัน เหลียง รองกรรมการผู้อำนวยการใหญ่ บริษัท วี จี ไอ โกลบอล มีเดีย จำกัด (มหาชน) หรือ VGI เปิดเผยว่า บริษัทมีแผนขยายธุรกิจสื่อโฆษณานอกบ้านในประเทศมาเลเซียอย่างต่อเนื่องหลังประสบความสำเร็จได้รับสิทธิ์ในการบริหารสื่อโฆษณาบน 31 สถานีและรถไฟฟ้า 58 ขบวน ของรถไฟฟ้าสาย Sungai Buloh-Kajang (SBK Line) ในประเทศมาเลเซียเป็นระยะเวลา 10 ปี
รวมถึงที่ผ่านมา VGI Global Media (Malaysia) Sdn. Bhd. หรือ VGM ซึ่งเป็นบริษัทย่อยที่จัดตั้งในประเทศมาเลเซีย ได้เข้าถือหุ้น 25% ในบริษัท Pancak Berlian Sdn.Bhd. ซึ่งเป็นผู้ประกอบธุรกิจสื่อโฆษณานอกบ้านที่หลากหลายรวมถึงสื่อโฆษณาในระบบขนส่งมวลชน อาคารสำนักงาน สื่อกลางแจ้ง สนามบินและห้างสรรพสินค้า
โดย ล่าสุด VGI ได้ขยายการลงทุนครั้งสำคัญเพื่อรุกเข้าสู่ธุรกิจให้บริการสื่อโฆษณาภายในสนามบินประเทศมาเลเซียอย่างต่อเนื่อง ผ่านการดำเนินงานของบริษัท VGM ได้บรรลุข้อตกลงการเข้าซื้อหุ้นในสัดส่วน 25.1% ของบริษัท Meru Utama Sdn.Bhd. (MUSB) ซึ่งเป็นผู้ให้บริการสื่อโฆษณาในสนามบินทั้งสนามบินหลักและสนามบินสำหรับสายการบินราคาประหยัดในประเทศมาเลเซีย โดยใช้เงินลงทุนทั้งสิ้น 5.5 ล้านริงกิตมาเลเซีย หรือประมาณ 45 ล้านบาท
สำหรับการเข้าลงทุนในครั้งนี้นับเป็นก้าวสำคัญในการขยายธุรกิจสื่อโฆษณานอกบ้านในมาเลเซีย เพื่อสร้างการเติบโตและความมั่นคงให้แก่การดำเนินธุรกิจซึ่งจะส่งผลดีต่อแผนงานขยายธุรกิจสื่อโฆษณานอกบ้านในภูมิภาคอาเซียน โดยมองว่ามาเลเซียเป็นประเทศที่มีศักยภาพการเติบโตที่ดีโดยเฉพาะภาคอุตสาหกรรมสื่อโฆษณานอกบ้าน